### NN 67/2017 (12.7.2017.), Odluka Agencije za elektroničke medije klasa: UP/I-612-12/17-02/0005, urbroj: 567-06-17-02 od 4. srpnja 2017.

Agencija za elektroničke medije

1586

Vijeće za elektroničke medije u sastavu Mirjana Rakić, predsjednica Vijeća, Damir Hajduk, zamjenik predsjednice Vijeća te Suzana Kunac, Vesna Roller, Gordana Simonović i Robert Tomljenović kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11, 94/13 i 136/13), članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13), a temeljem Obavijesti o namjeri davanja koncesija za obavljanje djelatnosti pružanja medijskih usluga radija br. 05/17 (»Narodne novine« broj 61/17) na 25-17 sjednici održanoj 4. srpnja 2017., donijelo je

ODLUKU

I. Poništava se dio Obavijesti o namjeri davanja koncesija za obavljanje djelatnosti pružanja medijskih usluga radija br. 05/17 od 21. lipnja 2017., klasa: UP/I-612-12/17-02/0005, urbroj: 567-06-17-02 objavljena u »Narodnim novinama« broj 61 od 28. lipnja 2017. godine, u dijelu za davanje koncesije za obavljanje djelatnosti pružanja medijskih usluga radija, TABLICA 1., redni broj 3., na području Grada Slavonskog Broda (L-SB); 101,3 MHz.

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. Zakona o elektroničkim medijima (»Narodne novine« broj 153/09, 84/11, 94/13 i 136/13 – dalje: ZEM), Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13), te provedenih pripremnih radnji za davanje koncesija te tehničke podloge koju je utvrdila Hrvatska regulatorna agencija za mrežne djelatnosti (HAKOM), Vijeće za elektroničke medije je objavilo Obavijest o namjeri davanja koncesija za obavljanje djelatnosti pružanja medijskih usluga radija br. 05/17 od 21. lipnja 2017., klasa: UP/I-612-12/17-02/0005, urbroj: 567-06-17-02 objavljenu u »Narodnim novinama« broj 61 od 28. lipnja 2017. godine U TABLICI 1. pod rednim brojem 3. objavljen je dio obavijesti za obavljanje djelatnosti pružanja medijskih usluga radija za područje Grada Slavonskog Broda (L-SB); 101,3 MHz.

Neposredno nakon objave Obavijesti o namjeri davanja koncesija za obavljanje djelatnosti pružanja medijskih usluga radija br. 05/17, HAKOM je dostavio nove tehničke parametre koji omogućuju veću pokrivenost i bolju čujnost radija na području grada Slavonskog Broda.

Kako je svrsishodno i u javnome interesu omogućiti građanima predmetnog područja bolje pokrivanje i čujnost radija, a odredbom članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija propisano je kako će Vijeće donijeti odluku o poništenju nadmetanja ili dijela nadmetanja ako se prije isteka natječajnog roka utvrdi da se dokumentacija mora bitno mijenjati, odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/17-02/0005

Urbroj: 567-06-17-02

Zagreb, 4. srpnja 2017.

Agencija za elektroničke medije
 Vijeće za elektroničke medije
 Mirjana Rakić, v. r.